**08.07.2024.**

**Preses relīze**

**Biķerniekos aizvadīts Baltijas čempionāta pirmais posms motošosejā**

**6.-7. jūlijā Rīgā, Biķerniekos aizvadīts Baltijas un Latvijas čempionāta posms motošosejā, kur uz goda pjedestāla kāpa vienpadsmit dažādu klašu braucēji no Latvijas.**

Šī nebija viegla nedēļas nogale ne braucējiem, ne arī organizatoram. Mainīgie laikapstākļi ar stiprām lietus gāzēm “darīja savu”. Tas arī nedaudz izsita no līdzsvara, bet kopumā braucēji tika galā un Biķerniekos aizvadītas interesantas sacensības visās klasēs.

Jaudīgajā Superbike klasē vienīgais pārstāvis no Latvijas **Ivo Vinniņš** (“Motosport racing club”) izcīnīja trešo vietu. ”Kvalifikāciju nobraucu labi. Šķiet, ka esmu pieradis pie jaunā motocikla. Vēl pie dažām niansēm ir jāpiestrādā. Startā bija jūtams stress, tāpēc tas nesanāca, kā gribēju. Beigās viss bija labi. Pēdējā līkumā gribēju apsteigt lietuviešu konkurentu, bet viņš ļoti meistarīgi nosedza iekšmalu un mans manevrs neizdevās,” stāsta Ivo Vinniņš, uzsverot, ka ar konkrēto motociklu šis bija septītais izbrauciens.

Savukārt B1200 klasē visu goda pjedestālu ieņēma tikai latviešu sportisti. Šīs klases uzvarētājs **Alfrēds Lazdiņš** (”SFRT Motorsports”) stāsta: “Ļoti labas sacensības. Treniņi un kvalifikācija bija pa sausu laiku, kad sapratām, ka patiešām līs, tad bija neliels pārsteigums. Ļoti labi, ka organizatori lēma par labu divus iesildīšanās apļiem*.* Varējām saprast, kas notiek trasē. Sacensībās pirmā daļa bija slapjāka, pēc piektā apļa jau varēja atrast sausākas trajektorijas. Prātīgi, mierīgi un viss bija labi.”

Šajās sacensībās startēja vienīgā sieviete, mūsu pašmāju braucēja **Sabīne Koklačova** (privāti), kura pirmo reizi startēja C600 klasē un kvalifikācijas braucienā četrpadsmit braucēju konkurencē uzrādīja labāko apļa laiku, iegūstot pirmo starta pozīciju savā klasē. Turklāt vēl slapjas trases apstākļos. ”Emocionāli esmu ļoti saviļņota. Sacensības bija ļoti satraucošas, līdz pēdējam mirklim nevarējām izlemt kādas riepas likt. Bija jauna pieredze ar lietus riepām, bet es sapratu, ka var arī pa lietu braukt un ļoti labi. Interesants moments bija starts, protams, kuru es nokavēju. Grūti bija visus tos astoņus apļus nobraukt kā sievietei, tur diezgan daudz fizisko spēku vajag. Bet piektā vieta savā klasē, tas, manuprāt, ir ļoti labs rezultāts un es par to priecājos ,” stāsta Sabīne Koklačova.

“Bija ļoti daudz dominējošu Latvijas braucēju, bet tas ir tikai dabiski, jo šī ir viņu mājas trase. Kopumā esmu ļoti apmierināts ar šo pasākumu, ņemot vērā apstākļus,” stāsta pasākuma organizators **Adomas Dautartas.**

**Baltijas čempionāta pirmā posma rezultāti:**

**Superbike klasē:**

1. Sander Telve #62 EE
2. Valdemar Klysevskij #55 LT
3. Ivo Vinniņš #32 (“Motosport racing club”)

**B1200 klasē:**

1. Alfrēds Lazdiņš #44 (”SFRT Motorsports”)
2. Dāvis Briedis #23 (Privāti)
3. Ģirts Zariņš #18 (”SFRT Motorsports”)

**Superstock 600 klasē:**

1. Jaanus Saarmaa #108 EE
2. Jonas Stankunas #71 LT
3. Silvester Sarapic #44 EE

**C1200 klasē:**

1. Edgars Krūmiņš #77(Privāti)
2. Ulvis Goldbergs #92 (”SFRT Motorsports”)
3. Vladislav Strekats #90 EE

**C600 klasē:**

1. Rein Tauts #762 EE
2. Ritvars Dortāns #66 (Privāti)
3. Gintaras Ciegis #570 LT

**Street klasē:**

1. Mārcis Jaunzemis #96 (”SFRT Motorsports”)
2. Jānis Liepsalde #79 (”SFRT Motorsports”)
3. Jānis Teteris #6 (Privāti)

**Nākamais posms jau pēc divām nedēļām 20. - 21. jūlijā, Porsche ring trasē, Igaunijā.**

*Informāciju sagatavoja: Linda Rūba-Vinniņa (LaMSF motošosejas pārstāve)*